
Бүген Татарстан Республикасы Президенты Рөстәм Миңнеханов Төркия машина төзелеше продукциясе җитештерүчеләр берлеге (MIB) делегациясе әгъзалары белән очрашты.

Исегезгә төшерәбез, Төркия машина төзелеше продукциясе җитештерүчеләр берлеге делегациясе Татарстанга эш сәфәренә дип килде. Берлеккә Төркиянең машина төзелеше экспортының 60%тан артык өлешен гамәлгә ашыра торган 200дән артык компания керә.

Татарстанга эш визиты кысаларында Төркия машина төзелеше продукциясе җитештерүчеләр берлеге әгъзалары Татарстан Республикасының Инвестицион үсеш агентлыгының бердәм презентация үзәгендә булдылар, шулай ук ТР ИҮА җитәкчесе Талия Миңнуллина, ТР сәнәгать һәм сәүдә министры Альберт Кәримов, ТР машина төзелеше кластеры вәкилләре белән очрашулар узды.

Рөстәм Миңнеханов искәрткәнчә, Татарстанда машина төзелеше тармагы традицион рәвештә алга киткән. Бу шул исәптән авиатөзелеш – самолетлар һәм вертолетлар җитештерү, шулай ук двигательләр төзү. Татарстан – «КАМАЗ» йөк автомобильләрен иң эре җитештерүче, алар Дакар ралли-рейдларында катнаша һәм бу ярышларда күп тапкырлар җиңеп тә чыктылар. Моннан тыш, Татарстанда суднолар, газ чыгару станцияләре, компрессорлар җитештерелә.

Без Россия белән Төркия арасындагы мөнәсәбәтләрне ныгытуга юнәлдерелгән Татарстан-Төркия сәүдә-икътисадый һәм инвестицион хезмәттәшлекне үстерүгә зур игътибар бирәбез, дип белдерде Рөстәм Миңнеханов. Ул Төркия коллегаларына Татарстан Республикасына һәм аның икътисады һәм сәнәгате белән кызыксынулары өчен рәхмәт белдерде.

Төркия Президенты, Премьер-министр һәм Парламент Рәисе, шулай ук провинция губернаторлары һәм бизнес-делегацияләрнең визитлары Татарстан белән Төркия арасындагы элемтәләрне киңәйтүгә мөһим этәргеч булды.

Бүген Татарстан белән Төркия Республикасы арасында хезмәттәшлек турында килешү гамәлдә. Казанда Төркия Республикасының Генераль консуллыгы, ә Истанбулда Татарстан Республикасының вәкиллеге уңышлы эшли.

Без Төркия бизнесының киләчәктә дә Татарстанда үз проектларын үстерүен телибез, диде Рөстәм Миңнеханов, һәм бу эштә һәрьяклап ярдәм итәргә әзербез.
Рөстәм Миңнеханов Төркия машина төзелеше продукциясе җитештерүчеләр берлеге делегациясе белән очрашты